מחבל שניסה לפוצץ אוטובוס בישראל ונכלא לשנים רבות, הצליח לקבל אזרחות אמריקאית – כך חושפת רשת CNN. וולמו שקיר נעצר ב-1988 והוגדר כמחבל מוסלמי קיצוני שפעל בהשראת אש"ף. עובדה זו אמורה הייתה למנוע ממנו אפילו כניסה לארה"ב לאחר שחרורו, אך לא זו בלבד שהוא נכנס לארה"ב – אלא שגם התאזרח בלוס אנג'לס בנובמבר 2008. הרשויות הפדרליות ידעו לפחות מאז 2010 על עברו של שקיר, אך לא עשו דבר במשך תשע שנים.
רק בספטמבר שעבר הוגש כתב אישום נגד שקיר, בטענה שהסתיר את עברו הטרוריסטי כאשר ביקש וקיבל אזרחות אמריקאית. הוא הורשע וגזר דינו אמור להינתן השבוע; נכון לעכשיו, שקיר משוחרר בערבות ומתגורר באיזור לוס אנג'לס. על פי הסדר הטיעון עימו, שקיר יאבד את אזרחותו ויגורש מארה"ב – וייתכן שקודם לכן יישלח לכלא.
על פי כתב האישום נגד שקיר, בדצמבר 1988 תכננו הוא ומחבל נוסף לפוצץ אוטובוס באמצעות מטען צינור. שקיר היה הצופה ותפקידו היה להודיע לחברו מתי מגיע האוטובוס. המטען התפוצץ, אך איש לא נפגע. שקיר טען שנים רבות לאחר מכן, כי הודאתו הייתה תוצאה של עינויים ומעצר שווא של אביו. התביעה האמריקאית מציינת, כי אין כל ראיה להוכחת טענות אלו, אם כי היא לא הסתמכה על הודאתו באישום נגדו.
שקיר נדון בשנת 1991 בישראל לעשר שנות מאסר, אך בערעור הופחת עונשו לשבע שנים. הוא ריצה ארבע שנות מאסר בלבד ושוחרר אחרי הסכמי אוסלו. הוא ביקר לראשונה בארה"ב ב-1999 והתחתן בנישואין פיקטיביים עם אזרחית אמריקאית, לה שילם 500 דולר, במטרה לקבל אזרחות. הבקשה נדחתה משום שהשניים התגרשו ב-2002, אך שקיר התחתן שוב באותה שנה והפעם הצליח לקבל אישור שהייה קבוע.
בשנת 2010 נחקר שקיר בחשד להעברת כספים לרמאללה, ושנה לאחר מכן הוא הוגדר כ"נושא לעניין" מצד כוח המשימה ללוחמה בטרור בלוס אנג'לס. הוא לא הורשע בעבירות הקשורות לטרור, אך בשנת 2011 הורשע במעורבות בהונאת כרטיסי אשראי ונדון לחמש שנות מאסר על תנאי וריצה ארבעה חודשי מאסר בפועל.